Fr Hilary Tagliaferro sostna li fix-xahar il-Millennium Chapel qed tgħin daqs 5 familji iżjed kull darba billi tixtrilhom xirja ta' affarijiet ta' bżonn. Hu kien qed jitkellem fuq il-programm ta' Andrew Azzopardi fuq 103FM, li jixxandar kull nhar ta' Sibt fl-10am. Aqra hawn Filmat: Kemm teħtieġ biex tgħix ta' nies? Fr Hilary sostna li l-faqar qed jiżdied, u li dis-sena l-ħidma tal-Millennium Chapel ma waqfitx. Hu spjega li tingħata borża ta' xirja mhux ħażin lill-familji li tkun qed tgħin, ta' madwar €40 jew €50 kull ġimgħatejn lil kull familja. Qal li dawn ix-xirjiet ikollhom fihom dak li hu neċessarju; u qal li għalkemm dawn l-affarijiet mhux se jsolvu l-problemi kollha tagħhom, għall-inqas huma ta' għajnuna. Fr Hilary żied jgħid li l-Millennium Chapel naqset biss il-ħinijiet ta' bil-lejl, peress li issa Paceville żvojta. Però, ix-xogħol li kienet tagħmel ma' familji fil-bżonn baqgħet tagħmlu, u żdied. 20 sena ilu, meta bdiet l-organizzazzjoni, kienet qed tgħin biss 10 familji fil-ġimgħa. Issa, tgħin daqs 250 familja, u dis-sena bdew jiżdiedu b'daqs 5 familji ġodda fix-xahar. Fr Hilary sostna li jekk dan se jibqa' jiġri, ma jafx kemm se jkollha riżorsi l-organizzazzjoni biex tgħin lin-nies fil-bżonn. Fr Hilary żied jgħid li s-sitwazzjoni tal-lum hija li l-kirjiet qed jgħolew bl-addoċċ, u din qed tkun piż kbir fuq il-familji. Sostna li n-nies li jikru m'għad għandhom saħħa ta' xejn kontra n-nies li qed jagħmlu l-prezzijiet tal-kera, għax kullimkien l-istess. Dawn il-familji jridu jaraw x'ħa jagħmlu biex iġibu l-flus għax inkella jispiċċaw fit-triq. Żied jgħid li apparti dal-piż, hemm il-kontijiet tad-dawl u tal-ilma, u kontijiet oħra bħal tat-televiżjoni u tal-internet li dan iż-żmien ma tistgħax tgħaddi mingħajrhom għax tiġi li mhux qed tgħix f'soċjetà. Tkellem ukoll dwar mard fil-familja li jaf jirrikjedi mediċini apparti minn dawk li qed jipprovdi l-Gvern, kif ukoll familji bi tfal bi bżonnijiet speċjali.